ŉ Johannesburgse man moet geopereer word nadat hy Donderdag in die vroeë oggendure met swaarde in sy meenthuis in Randpark Ridge aangeval is.

Lourens Aucamp (34) het vanuit sy hospitaalbed in die Netcare Milpark-hospitaal aan Maroela Media gesê hy het geslaap, maar is wakker gemaak deur geluide in die meenthuis, wat in ŉ veiligheidskompleks is. Sy meenthuismaat het nie Donderdagaand by die huis oorgeslaap nie en hy het opgestaan om ondersoek in te stel.

“Ek het my teen die drie [rowers] vasgeloop. Ek versamel swaarde en hulle het die swaarde gegryp en my begin aanval,” het Aucamp gesê. Hy is in sy gesig, oor sy rug en op sy arm met die swaarde gesny. “My arm is tot op die been oopgesny. Ek het kamer toe gehardloop en vir hulle geskree ek het ŉ vuurwapen. Hulle het toe gevlug.”

Aucamp sê sy bure het sy hulpkrete gehoor en hom te hulp gesnel. Een van die bure is ŉ paramedikus en kon hom bystaan totdat hy na ŉ hospitaal geneem is.

Hy sê hy het ŉ venster deur die nag vir sy kat oopgelos en vermoed die boosdoeners het só toegang tot die huis verkry. Hulle kon net daarin slaag om ŉ televisie te steel voordat hy op hulle afgekom het. “Hulle gesigte was nie bedek nie, maar dit was donker en alles het so vinnig gebeur. Ek kon nie hulle gesigte duidelik sien nie.”

Aucamp het gesê volgens dokters sal hy plastiese chirurgie moet ondergaan om sy wonde te heg, maar hy wag nog vir toetsuitslae om die volle omvang van sy beserings te bevestig.

Kapt. Makgowanyana Maja, woordvoerder van die polisie, het bevestig ŉ saak van huisroof word ondersoek. Niemand is nog in hegtenis geneem nie.